Title: ประกาศกระทรวงมหาดไทย เรื่อง ให้ยกเว้นการปฏิบัติและผ่อนผันค่าธรรมเนียมตามพระราชบัญญัติการทะเบียนคนต่างด้าว ในบางกรณี

ประกาศกระทรวงมหาดไทย

ประกาศกระทรวงมหาดไทย
เรื่อง
ให้ยกเว้นการปฏิบัติและผ่อนผันค่าธรรมเนียม
ตามพระราชบัญญัติการทะเบียนคนต่างด้าว
ในบางกรณี[๑]

อาศัยอำนาจตามความในมาตรา
๕ แห่งพระราชบัญญัติการทะเบียนคนต่างด้าว (ฉบับที่ ๓) พุทธศักราช ๒๔๘๑
ได้แก้ไขเพิ่มเติมโดยพระราชบัญญัติการทะเบียนคนต่างด้าว (ฉบับที่ ๔) พุทธศักราช
๒๔๘๓
รัฐมนตรีว่าการกระทรวงมหาดไทยจึงประกาศให้ยกเว้นการปฏิบัติและผ่อนผันค่าธรรมเนียมตามพระราชบัญญัติการทะเบียนคนต่างด้าว
พุทธศักราช ๒๔๗๙ และที่ได้แก้ไขเพิ่มเติมต่อมา ให้แก่บุคคลและในกรณี ดังต่อไปนี้

๑.
ตั้งแต่บัดนี้เป็นต้นไป ผู้ซึ่งมีเชื้อชาติไทย แต่มีสัญชาติฝรั่งเศส
ซึ่งมีถิ่นที่อยู่หรือได้อพยพเข้ามาในราชอาณาจักรแล้วก็ดี
หรือซึ่งได้อพยพมาจากดินแดนสิบสองจุไทรหัวพันทั้งห้าทั้งหก แคว้นหลวงพระบาง
แคว้นเวียงจันทร์ ท่าแขก แคว้นสุวรรณเขตต์ จำปาศักดิ์ และแคว้นกำภูชา ในวันประกาศ หรือภายหลังวันประกาศนี้ก็ดี
ให้ยกเว้นไม่ต้องปฏิบัติตามพระราชบัญญัติการทะเบียนคนต่างด้าวที่กล่าวแล้ว

๒.
ตั้งแต่บัดนี้เป็นต้นไป จนตลอดพุทธศักราช ๒๔๘๔ ผู้ซึ่งมีเชื้อชาติญวน
แต่มีสัญชาติฝรั่งเศส ซึ่งมีถิ่นที่อยู่หรือได้อพยพเข้ามาในราชอาณาจักรแล้วก็ดี
หรือซึ่งได้อพยพเข้ามาในวันประกาศหรือภายหลังวันประกาศนี้ก็ดี
ให้ผ่อนผันไม่ต้องเรียกเก็บค่าธรรมเนียมการออกและการต่ออายุใบสำคัญประจำตัว

การยกเว้นและผ่อนผันดังกล่าวแล้วในหมายเลข
๑ และ ๒ นั้น ไม่ว่าบุคคลนั้น ๆ
จะมีหนังสือสำคัญสำหรับตัวเป็นคนในบังคับอารักขาของฝรั่งเศสหรือไม่ก็ดี
เป็นอันยกเว้นและผ่อนผันดังกล่าวแล้ว

ประกาศมา ณ วันที่
๒๐ ธันวาคม พุทธศักราช ๒๔๘๓
พล.ต.ต.
อดุลเดชจรัส
ลงนามแทน
รัฐมนตรีว่าการกระทรวงมหาดไทย

ดลธี/ผู้จัดทำ
๗ มกราคม ๒๕๕๔

เอกฤทธิ์/ผู้ตรวจ
๑๘ มกราคม ๒๕๕๔

[๑] ราชกิจจานุเบกษา เล่ม ๕๗/-/หน้า ๙๔๒/๒๔ ธันวาคม ๒๔๘๓